A Bizottság 3537/89/EGK rendelete
(1989. november 27.)
a piacra vitelnek a hasított sertések átlagára kialakításához figyelembe veendő szakaszáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1249/89/EGK [1] rendelettel módosított, a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [2] és különösen annak 4. cikke (6) bekezdésére,
mivel a reprezentatív piacok minden ország esetében a Bizottság 2123/89/EGK [3] rendeletének mellékletében szereplő valamennyi piacot magukban foglalják;
mivel a 2759/75/EGK rendelet 4. cikke (2) bekezdése értelmében annak megítélése érdekében, hogy vajon a piaci helyzet miatt indokolt-e intervenciós intézkedéseket hozni a hasított sertések súlyozott átlagárát a Közösség reprezentatív piacain meg kell határozni;
mivel a hasított sertések átlagárának megállapításához összehasonlítható közösségi áraknak kell rendelkezésre állniuk; mivel e célból a 2759/75/EGK rendelet 4. cikke (1) bekezdésben megfogalmazott szabványos minőségnek megfelelő minőségű hasított sertéseket, valamint egy világosan meghatározott piacraviteli szakaszt kell figyelembe venni; mivel a hasított sertéseket rendszerint a vágóhídról értékesítik, ezért ez a szakasz az, amelyet ehhez alapul kell venni;
mivel ezentúl a hasított sertés árfolyamát a 3530/86/EGK [4] tanácsi rendelettel módosított, a hasított sertés közösségi osztályozásáról szóló 3220/84/EGK rendelet [5], és az alkalmazásának részletes szabályait megállapító 2967/85/EGK [6] bizottsági rendelet segítségével kell megállapítani; mivel a szabványos minőségnek a 3320/84/EGK rendelet 2. cikke (2) bekezdése szerinti meghatározását a 1989. május 3-i 1250/89/EGK [7] tanácsi rendelet azáltal egyszerűsítette, hogy az 1989. július 1. és 1990. június 30. közötti időszakra vonatkozóan rögzítette a hasított sertések alapárát és szabványos minőségét; mivel ezen túlmenően a Közösségen belüli reprezentatív sertéshúspiacoknak a legutóbb 3553/88/EGK [8] rendelettel módosított 43/81/EGK [9] tanácsi rendeletben meghatározott listája helyére a 2123/89/EGK rendelet hasonló felsorolása lépett; mivel ezeknél az okoknál fogva módosítani kell azt a piacra viteli szakaszt, amelyre a hasított sertések átlagos ára vonatkozik;
mivel az egyértelműség érdekében olyan új szabályozás elfogadására van szükség, amely összefogja a hasított sertések átlagárának megállapításához figyelembe vett piacraviteli szakaszra-vonatkozó valamennyi jogszabályt; mivel a 2847/87/EGK rendelettel [10] módosított 2342/86/EGK bizottsági rendelet [11] ennek megfelelően hatályát veszti;
mivel az ebben a rendeletben előírt intézkedések megegyeznek a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
(1) A hasított sertések 2759/75/EGK rendelet 4. cikke (2) bekezdésében említett közösségi piaci árának meghatározása a vágóhídra való belépéskor az élő sertés szállítójának kifizetett, általános forgalmi adót nem tartalmazó ár alapján történik.
(2) Az (1) bekezdésben említett árak magukban foglalják a feldolgozatlan belsőségek és állati hulladékok árát is, és azokat a hasított sertés 100 kg-os hideg súlyára vonatkozóan kell kifejezni, amelyet
- a 3220/84/EGK rendelet 2. cikke (1) bekezdésében meghatározott referencia-előkészítésnek megfelelően készítettek elő,
és amelyet
- a vágóhídi magaspályahorgon függve mértek le és soroltak osztályba, és a mért súlyt a 2967/85/EGK rendelet 2. cikkében leírt módszer alapján hideg hasított súlyra számították át.
2. cikk
(1) Egy adott tagállamban a hasított sertés piaci árának meg kell egyeznie az ugyanerre a tagállamra vonatkozóan a 2123/89/EGK rendelet mellékletében felsorolt piacokon, illetve árfolyamjegyzési központokban rögzített hasítottsertés-árfolyamokkal.
(2) Az (1) bekezdésben említett árat a hasított sertésekre jegyzett árfolyamok alapján kell megállapítani a következő súlyosztályokban:
- 60 és 120 kg között az U osztályúakét,
- 120 és 180 kg között az R osztályúakét.
A súlykategóriák felállítása és azok bármilyen súlyozása az érintett tagállam feladata, amiről a Bizottságot tájékoztatnia kell.
3. cikk
(1) A 2342/86/EGK rendelet hatályát veszti.
(2) A 2342/86/EGK rendeletre történő hivatkozásokat a továbbiakban mint erre a rendeletre történő hivatkozásokat kell értelmezni.
4. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1989. november 27-én.